《题严介溪所藏何竹鹤画》
明代·陆深

江南五月黄梅雨，湿云不断生远水。风流太守竹鹤翁，家住江南水云里。

兴来挥洒出画图，高峰掩映云模糊。江回路转草堂静，雨崩沙塌溪桥孤。

钤山堂中群玉府，此幅远淡尤足数。宪使先生最爱才，玉堂学士真博古。

到处护持如有神，携来长安手泽新。高人韵士千年迹，孝子慈孙百代珍。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。